Kuigi Esimese Astme Kohtu kodukorra artikli 64 alusel võib see kohus menetlust korraldavate meetmete raames paluda pooltel, sealhulgas menetlusse astujal avaldada kirjalikult arvamust menetluse teatud aspektide kohta, ei näe see säte ette võimalust paluda eelnevalt eespool mainitud tähtajal menetlusse astunud menetlusse astujal esitada menetlusse astuja seisukohad ja teha talle kättesaadavaks menetlusdokumendid, arvestades, et need meetmed ei vasta ka menetlust korraldavate meetmete eesmärgile, mis on märgitud selle artikli lõikes 2.

Esimese Astme Kohtu kodukorra artikli 115 lõikest 1 koostoimes artikli 116 lõigetega 2, 4 ja 6 tuleneb, et menetlusse astuja menetlusõigused on erinevad olenevalt sellest, kas ta on esitanud oma menetlusse astumise avalduse enne kuuenädalase tähtaja möödumist hagiavalduse esitamise kohta teatise avaldamisest Euroopa Liidu Teatajas või pärast selle tähtaja möödumist, kuid enne suulise menetluse alustamise otsust. Nimelt, kui menetlusse astuja esitab menetlusse astumise avalduse enne selle tähtaja möödumist, on tal õigus osaleda nii kirjalikus kui ka suulises menetluses, saada menetlusdokumentide ärakirju ja esitada menetlusse astuja seisukohad. Samas, kui menetlusse astuja esitab menetlusse astumise avalduse pärast nimetatud tähtaja möödumist, on tal õigus osaleda vaid suulises menetluses, saada kohtuistungi ettekanne ja esitada selle alusel oma märkused suulise menetluse ajal.

Selline rahvusvaheline organisatsioon nagu Euroopa Lennuliikluse Ohutuse Organisatsioon (Eurocontrol) ei ole käsitletav ettevõtjana EÜ artiklite 82 ja 86 tähenduses. Tervikuna võttes on Eurocontroli tegevus oma laadilt, eesmärgilt ja tegevust reguleerivate õigusnormide poolest õhuruumi kontrolli ja korda puudutavate ülesannete täitmine, mis on iseloomulik avaliku võimu teostamise ülesannete täitmisele ning millel puudub majanduslik laad, mis õigustaks asutamislepingu konkurentsinormide kohaldamist.

See järeldus käib ka esiteks Eurocontroli siseriiklikele ametiasutustele lennuohutussüsteemide ja -teenuste kavandamise, spetsifitseerimise ning loomise alal abi osutamise tegevuse kohta, kui need asutused korraldatavate riigihangete raames seda abi taotlevad. See abi osutamise tegevus on üks konventsiooniga Eurocontrolile antud koostöövahenditest ja ta osaleb otseselt lennuliikluse tehnilise ühtlustamise ja integreerimise eesmärgi saavutamises, mis peab kaasa aitama lennuohutuse säilitamisele ja parandamisele. Selline tegevus ei ole lahutatav Eurocontroli lennuliikluse kontrollimise ja lennuohutuse arendamise ülesandest. See tegevus on vahetult seotud tehnilise standardimise ülesandega, mille konventsiooniosalised on Eurocontrolile usaldanud riikidevahelise koostöö raames, mille eesmärk on lennuliikluse ohutuse säilitamine ja arendamine, mistõttu on see seotud avaliku võimu teostamise ülesannete täitmisega. Asjaolu, et Eurocontroli abi on vaid võimalus ja et vajadusel saavad seda abi ainult teatud liikmesriigid, ei saa seda seotust välistada ega muuda selle tegevuse olemust. Lisaks ei nõua seotus avaliku võimu teostamise ülesannetega seda, et asjassepuutuv tegevus oleks lennuliikluse ohutuse tagamiseks oluline või sellest lahutamatu; oluline on see, et see on seotud lennuliikluse ohutuse säilitamise ja arendamisega, mis on avaliku võimu teostamisega seotud ülesanne.

Sama kehtib ka teiseks standardite ettevalmistamise ja väljatöötamise tegevuse suhtes, mis aitab otseselt saavutada Eurocontroli eesmärki, milleks on saavutada Euroopa ühtse lennuliikluse korraldamise süsteemi loomiseks vajalik ühtlustamine ja integreerimine; see tegevus on ühtekuuluv tehnilise standardimise tegevusega, mille konventsiooniosalised riigid on Eurocontrolile usaldanud konventsiooniosaliste riikide koostöö raames, mis peab kaasa aitama lennuohutuse säilitamisele ja parandamisele, mis on aga avaliku võimu teostamisega seotud ülesanded.

Viimaks kehtib see ka prototüüpide omandamise suhtes tehnilise standardimise tegevuse raames ning selle tegevusega seotud intellektuaalomandi õiguste haldamise kohta, kuna see omandamine ei ole seotud kaupade või teenuste pakkumisega teatud turul ning standardimistegevuse mittemajanduslik laad tähendab, et ka need tegevused on mittemajanduslikku laadi.

(vt punktid 70–72, 76, 77, 79, 92, 96, 102 ja 114)